《寄题元长老林亭》
宋代·李含章

闻说幽亭气象宽，何须基构入云端。
平瞻一郡连山翠，远瞩千门枕水寒。
风拂石床松子坠，雨笼莎径栗花乾。
遥知出定牵吟夜，只欠清猿啸碧湍。

作者简介：宋宁国府宣城人，字明用。自少隐居土山，好学工文词。太宗太平兴国间进士。历官屯田员外郎，判户部度支，岁计羡余，奏免诸道供输一年。寻谪外。真宗大中祥符末起判三司，乞便郡，出知本州，政崇简易，讼狱大省，在郡二年罢。仁宗即位，起知江阴军，数月卒。有《仙都集》。